
Comunicat de presă
ITM Brăila desfășoară până la 31 decembrie 2026 Campania Națională de informare privind negocierea colectivă, egalitatea de șanse și prevenirea hărțuirii la locul de muncă
Inspectoratul Teritorial de Muncă Brăila desfășoară, până la data de 31 decembrie 2026, Campania Națională de informare pentru promovarea negocierilor colective la nivelul angajatorilor din sectorul privat și din sectorul public, precum și pentru creșterea gradului de conștientizare și informare a angajatorilor, salariaților și altor părți interesate cu privire la hărțuirea pe criteriul de sex, hărțuirea morală la locul de muncă și promovarea principiului egalității de șanse și de tratament între femei și bărbați.

Campania se înscrie în demersurile de implementare a măsurilor prevăzute în Planul de acțiune pentru promovarea negocierilor colective 2025–2030 și urmărește să ofere angajatorilor, salariaților și partenerilor sociali informații utile privind drepturile și obligațiile care decurg din relațiile de muncă.

Prin activitățile desfășurate, ITM Brăila promovează negocierea colectivă și dialogul social ca instrumente esențiale pentru construirea unor relații de muncă moderne, echitabile și stabile. De asemenea, campania evidențiază importanța prevenirii și combaterii discriminării și a tuturor formelor de hărțuire la locul de muncă, precum și beneficiile unui mediu profesional bazat pe respect reciproc, demnitate și egalitate de tratament.

Negocierea colectivă aduce beneficii semnificative atât salariaților, cât și angajatorilor. Pentru lucrători, aceasta poate contribui la îmbunătățirea condițiilor de muncă, la asigurarea unor venituri mai stabile și la consolidarea protecției drepturilor profesionale. În același timp, pentru angajatori, dialogul social reprezintă un factor important pentru creșterea productivității, a implicării personalului și pentru prevenirea și gestionarea eficientă a conflictelor de muncă.

Inspectoratul Teritorial de Muncă Brăila consideră că informarea și conștientizarea continuă a angajatorilor și salariaților reprezintă premise esențiale pentru dezvoltarea unui climat de muncă sănătos, bazat pe respectarea legislației muncii și a drepturilor fundamentale ale tuturor lucrătorilor.

Prin această campanie, ITM Brăila își reafirmă angajamentul de a sprijini promovarea dialogului social, a egalității de șanse și a unui mediu de lucru caracterizat prin respect, responsabilitate și profesionalism.

